

**Canllawiau Cyffredinol ar gyfer Ymgeiswyr**

Diolch am eich diddordeb mewn swydd yn Nhîm Comisiynydd yr Heddlu a Throseddu.

Mae Comisiynydd yr Heddlu a Throseddu yn dymuno sicrhau mai'r bobl a ddewisir ar gyfer cyfweliad yw'r rhai sydd fwyaf addas ar gyfer y swydd ac mae ein ffurflen gais wedi'i dylunio i ganfod eich addasrwydd. Bydd y canllawiau hyn yn eich helpu i gwblhau'r ffurflen yn gywir.

Gofynnir i'r holl ymgeiswyr ddarparu manylion personol i hwyluso'r broses recriwtio a'r broses ddethol. Bydd yr holl wybodaeth a roddir gennych yn gwbl gyfrinachol ac yn cael ei defnyddio ar gyfer y broses ymgeisio berthnasol yn unig.

**Pwyntiau allweddol i'w nodi cyn dechrau'r broses ymgeisio:**

* Cwblhau holl adrannau'r ffurflen gais mewn ffurfdeip Arial 12, neu inc du. Gwnewch yn siŵr eich bod yn cadw at yr uchafswm nifer geiriau a nodir.
* Gwnewch yn siŵr eich bod wedi darllen pob adran o broffil y rôl a'ch bod yn deall gofynion y rôl.
* Dylid rhoi sylw penodol i Adran 4 a 5 y ffurflen gais, oherwydd hwn yw eich cyfle i ddarparu tystiolaeth o'ch addasrwydd ar gyfer y rôl.
* Ailddarllenwch eich cais er mwyn gwirio'r sillafu, y gramadeg a'r fformatio cyn ei gyflwyno.
* Byddwn ond yn cysylltu â'ch canolwyr dewisol yn uniongyrchol os byddwch yn llwyddiannus yn y broses recriwtio a gyda'ch cydsyniad.

**Adran 1 – Cymwysterau Academaidd a Hyfforddiant**

Rhowch fanylion unrhyw gymwysterau academaidd a hyfforddiant sydd wedi'u cwblhau neu rai rydych wrthi'n eu cwblhau a all fod yn berthnasol i'r rôl rydych yn ymgeisio amdani.

**Adran 2 – Cymwysterau Proffesiynol a Datblygiad**

Rhowch fanylion unrhyw gymwysterau academaidd a datblygiad sydd wedi'u cwblhau neu rai rydych wrthi'n eu cwblhau a all fod yn berthnasol i'r rôl rydych yn ymgeisio amdani.

**Adran 3 – Eich Cyflogaeth**

Gan ddechrau gyda'r rhai diweddaraf, rhowch fanylion eich hanes cyflogaeth. Os nad oes gennych unrhyw hanes cyflogaeth, nodwch unrhyw brofiad gwaith os ydych wedi'i gael.

**Adran 4 – Sgiliau a Gwybodaeth**

Yn y pecyn gwybodaeth byddwch yn gweld proffil rôl sy'n gysylltiedig â'r swydd wag rydych yn ymgeisio amdani. Mae'r ddogfen hon yn darparu trosolwg o'r rôl a'r meini prawf gofynnol, er mwyn i chi fod yn llwyddiannus yn y rôl.

Er mwyn dangos tystiolaeth o sgiliau a gwybodaeth berthnasol, bydd angen i chi ddarparu enghreifftiau penodol o waith, tasgau neu ddigwyddiadau a sgiliau cysylltiedig rydych wedi'u cyflawni neu ddigwyddiadau rydych wedi'u mynychu. Gallwch hefyd nodi sgiliau, profiadau neu wybodaeth rydych wedi'u hennill drwy wneud gwaith gwirfoddol, gwaith yn eich cartref eich hun neu yn yr ysgol, y coleg neu'r brifysgol, yn ogystal â sgiliau a phrofiadau rydych wedi'u hennill drwy waith â thâl.

**Adran 5 – Asesiad o Gymhwysedd**

Mae proffil y rôl yn tynnu sylw at y rhinweddau personol a'r lefelau cymhwysedd y bydd eich cais yn cael eu hasesu arnynt gan y panel. Mae'n bwysig bod yr enghreifftiau y byddwch yn eu rhoi yn sôn am eich profiadau chi eich hun, a'u bod mor fanwl â phosibl. Rydym yn disgwyl i'ch atebion fod yn berthnasol ac yn gydwybodol. Nid yw'n hanfodol darparu tystiolaeth o bob pwynt unigol. Bydd un enghraifft yn aml yn ymdrin â nifer o feini prawf allweddol ac, felly, yn aml gall fod yn addas darparu un senario sy'n disgrifio nifer o rinweddau personol a chymwyseddau.

Efallai eich bod eisoes yn defnyddio strwythur ateb rydych yn gyfforddus ag ef, ond os nad ydych, gall STAR fod yn ddefnyddiol i'w ystyried pan fyddwch yn rhoi ateb a strwythur i'ch asesiad ysgrifenedig.

**STAR**

Sefyllfa (Situation) – Disgrifiwch ddigwyddiad neu sefyllfa roeddech ynddo/ynddi. Gall y sefyllfa hon fod yn seiliedig ar brofiad gwaith, addysg, rôl fel gwirfoddolwr neu unrhyw ddigwyddiad perthnasol arall. Byddwch mor fanwl â phosibl.

Tasg (Task) – Disgrifiwch dasg benodol roedd yn rhaid i chi ei chwblhau.

Gweithredu (Action) – Disgrifiwch gamau gweithredu penodol y gwnaethoch eu cymryd i gwblhau'r dasg.

Canlyniadau (Results) – Dewch i ben gyda chanlyniadau eich camau gweithredu.

Rydym am wybod beth gwnaethoch CHI ei ddweud neu ei wneud ar achlysur penodol i ddelio â'r sefyllfa.